陈国公主 (宋仁宗)

文献

《欧阳修文集·皇第九女封福安公主制》：“门下：朕稽有国之彝章，著皇女之称谓。取其主以同姓，所以见王体之尊；必也锡之美名，所以彰礼命之宠。载涓吉日，敷告在庭。皇第九女岐嶷之姿，有生知之异禀；柔顺之质，得天性之自然。方严保傅之规，以养肃雍之德。俾遵旧典，褒以徽章。嘉乃妙龄，盛哉仪服。考佥言而惟允，非予意之敢私。呜呼!隆仁德以厚亲，兹惟教爱；习图史而循法，繄乃夙成。祗若训言，往膺涣渥(一作命)。可封福安公主。仍令所司择日备礼册命，主者施行。”
张方平《乐全集·秦国大长公主墓志铭》：“秦国大长公主，仁宗皇帝第九女也。母曰淑妃董氏。嘉祐四年四月二十五日诞生。嘉祐初，仁宗违裕，淑妃奉侍勤瘁，帝心察而怜之，眷遇甚渥，故主爱亦隆。五年，封福安公主。八年，英宗纂御，进封康国长公主。治平四年，今上践阼，加号郑国大长公主。闰三月二十三日薨，年八岁。主虽妙龄，地居尊(蜀)[属]。在仁宗有允女之宠，于英宗处天妹之重。今上当太主之贵，而太皇太后尽鞠育之慈，皇太后敦诸姑之好。可谓生而极盛，荣之致也。主既终三年之制，复值大行之恤，性资纯孝，情深攀慕，日课佛经，间或?馔。积毁臒瘠，感疾遂浸。三宫轸怀，日就临问，亲尝毉剂，奄然无瘳。美玉韬华，明珠晦色。琅函金简，应图课以暂来；矞云景星，见光灵而遽返。中闱伤恸，掖庭哀送。四月二日，菆涂于奉先资福精舍，上为辍视朝五日，(逡)[追]襚秦国大长公主。秋八月，从英宗皇帝龙韫，归穸昭陵外(城)[域]，别用卤薄仪物以从，盖旧礼也。有诏近臣，刊辞乐石。铭曰：月渚仙(俄)[娥]之仁，密赐拥全之惠。伸福而寿，既安且宁。微灾顿消，妙气来集。星潢帝女。周美天妹，汉尊太主。初解文褓，承禧紫房。秾华凤彩，秀色龙章。素瑟未工，玉箫方习。黼渥爱隆，云軿回急。三宫慈渥，五陵神隩。逝不可留，吁嗟大早!”